Trøndelag: Savnet mann funnet død
Det opplyser politiet i Trøndelag. – Mannen ble funnet på morgenkvisten. Vi har ikke fått bekreftet at det er den savnede mannen, men alt tyder på det, sier operasjonsleder Ole Petter Holingen til VG. Han ble funnet av en ekvipasje fra Norske Redningshunder om lag to kilometer sør for Nersjøskarvet, ifølge NTB. Operasjonsleder Holingen forteller at det ble satt i gang en stor leteaksjon ved Nersjøen i Holtålen etter at mannen ikke møtte opp til avtalt tid søndag morgen. – Det var en stor leteaksjon med mye mannskap. Personen ble funnet i terreng, et godt stykke unna det antatte området. Familien til mannen er varslet. 60-åringen ble meldt savnet i 12-tiden søndag formiddag, og leteaksjonen ble satt i gang umiddelbart, skriver NRK. Rundt midnatt ble det opplyst at søket ble utvidet med mannskapet fra Norsk Folkehjelp, Sivilforsvaret og Norske Redningshunder. Et Sea King-helikopter bidro også i søket. Mannen i 60-årene skal ha vært fjellvant, og bilen hans ble funnet der han parkerte den på lørdag. Avdøde ble fløyet ut fra området med luftambulanse mandag morgen, skriver NTB.
Mannen i 60 årene som ble meldt savnet søndag formiddag i Holtålen i Trøndelag, er blitt funnet død etter en stor leteaksjon.